Výber poézie z rokov 2017-2023

Mária Nováková

Autor

Vydavateľ

Licencia

Vydanie

Autor obálky

Mária Nováková

Greenie knižnica

CC-BY-NC-ND

Prvé (2023)

Pixabay

O knihe

Ťažké roky spísané v básňach. Roky, ktoré sa označujú ako koniec dobrých čias či zlatého veku. Roky pandémie, vojen, extrémistov a mnohých, premnohých smutných osudov. Roky, v ktorých dominuje čierna farba nad ostatnými a v ktorých je tak ľahké skĺznuť na stranu tých, ktorí majú svoje kúzelne rýchle riešenia, ktoré logicky nemôžu nikdy fungovať. Inšpirácia prichádza často sama, každým zlým rozhodnutím alebo jednoducho zlou zhodou náhod.

Niekedy príde čierny sneh, donesie svoje kvety beznádeje na pohrebnú službu vlasti v donebavolajúcom pekle. Niekedy je to peklo dobrovoľné, lebo hlavnou úlohou je to, aby sa tí s opačným názorom nedostali do neba.

Autorka taktiež dostala možnosť pridať jednu báseň z každej svojej zbierky. Vybrané básne:

- Vnímanie nevnímania (Čierny sneh)

- Kvety beznádeje (Kvety beznádeje)

- Ruský vojak (Pohrebná služba vlasti)

- Príčina smrti: Nepotrebnosť (Donebavolajúce peklo)

Čierny sneh (2018)

výber básní urobila Barbora Galbavá

Kvety beznádeje (2016)

výber básní urobila Barbora Galbavá

Pohrebná služba vlasti (2022)

výber básní urobil Ivan Nosál

Donebavolajúce peklo (2023)

výber básní urobil Ivan Nosál

Obsah

Výber poézie z rokov 2017-2023 1

O knihe 2

Obsah 4

Blázni 5

Čierny sneh 6

Donebavolajúce peklo 7

Chodníková 8

Kvety beznádeje 9

Kult osobnosti 10

Maturita z nenávisti 11

MDŽ 12

Nebo 13

Niekedy nakŕmi omrvinka 14

Opačná a moderne staromódna 15

O vojnách 16

Príčina smrti: Nepotrebnosť 17

Priveľmi dospelá, priveľmi pohrebná 18

Rozhovor 19

Ruský vojak 20

Svätá hyena 21

Ukrajina 22

Spánok smutných čerešní 23

Vianočne sebestačná 24

Vnímanie nevnímania 25

Výplach zranenej duše 26

Začiatok 27

Zraniteľná 28

Blázni

Máme byť ticho, keď nás trápi

že nemá nikto z nás čo povedať

potom sú hluční len tí trápni

ako v lete vianočná koleda

Rozum na plné obrátky

naše pery sú nehybné

v mene otca, ducha, matky

všetkých, čo sú v tom nevinne

Dnešný svet nie je o nevinnosti

tak ľahko sa ukazuje prstom

šampión nerovnosti sa zhostí

vlády ešte aj nad našim smutnom

Máme šašov v každom odtieni

aj černejších ako temná noc

aj hnedá a červená raz zozelení

zavoláme vlastný rozum na pomoc?

Počkáme, kým vonku na terase

tí, ktorých hlupáci volili

podpália naše nádeje... zase

zatiaľ čo sme slzy ronili

Pochádza zo zbierky Kvety beznádeje (2021)

Čierny sneh

Ľadové srdce a čierny sneh

vidím reklamu na samovraždu

dieru z hlavy dávam na plech

nech vidno krivdu celkom každú

Zlomila som slovo v myšlienke

zákruta bola príliš široká

padajú traktory, je pekne

jeden mi práve padol do obloka

V modlitbe rátam všetky zlomky

zo vzťahov sú len hluché ozveny

cítim sa ako kvet, parazit stonky

prvý a zároveň skoro posledný

Postavím čierneho snehuliaka

čierne iglu a čierny snežný hrad

bieleho kominára, nech sa vyľaká

Satana a muchotrávku, kto ju má rád?

Potom začnem brať všetko vážne

ostane čierny sneh. Občas žltý.

Prejdem svet a zložím o ňom kázne

pre ľudí, ktorí chcú ostať dutí.

Pochádza zo zbierky Čierny sneh (2018)

Donebavolajúce peklo

Malé hranice veľkých svetov

malé svety veľkých hraníc

úsmev zahalený falošnou nehou

vy ste spodina, my sme páni

Konflikty golierov a vplyvov

ktorí nevedia, čo je to lopata

nútia matky pochovávať synov

aká je tá poslušnosť sladká?

Vracia sa donebavolajúce peklo

vo všetkých zakázaných jazykoch

od ľudí, na ktorých slnko pieklo

na lásku, aj na vojnu treba dvoch.

Máme práva, sme ľudia, do psej matere

aj právo držať hubu, krok a názor

len žiadnu slobodu a iné maniere

len hlupáka voliť a vždy brať za vzor.

Žijeme vo svete hraníc a múrov

tie spájajú len najviac podobných

kto sa chce líšiť od nich, trúdov

nie je pre nich práve neškodný

Pochádza zo zbierky Donebavolajúce peklo (2023)

Chodníková

Mladá dvojica na chodníku

čaká na krajšie zajtrajšky

časť dňa určená oddychu

obidvaja sú však na prášky

Zúri práve veľká vojna

znepriatelené sú ulice

nevedia, kto skôr skoná

ani kto dostane bozk na líce

Bozky za ropu a priateľstvá

špionáž prosím, platím dobre

genocídu a iné zverstvá

spravodlivosť na palicu žobre

Dvojica čaká celú noc

či znovu vyjde krvavé slnko

tak radi by mali tú moc

spievať o mieri, sladunko

Chlapca zrazu náhle odvážajú

na front, dnes prvá línia

dievča plače, však lásku majú

na slovo ďakujem nespomína

Pochádza zo zbierky Pohrebná služba vlasti (2022)

Kvety beznádeje

Nesiem ti kvety beznádeje

odtrhnuté, dnes boli na rade

pre človeka, ktorý sa smeje

práci ľuďom v tej tajnej záhrade

Záhrada plná zvláštnych kvetov

kvety na podporenie zvracania

i tie, ktoré za každou vetou

pridávajú slová čo nám bránia

Bránia nám povedať pravdu

tak podporujú klamstvá od hlúpych

tvrdia, že každého zavrú

ku kvetom jedovatým na dotyk

Kvety nie sú tak jedovaté

ako slová niektorých ľudí

ktorí popri všetkej tej vate

vedia v nenávisti zablúdiť

Dnes ti nesiem len jeden kvietok

ale mám ich celú záhradu

každý jeden už dobre vie to

beznádej k slovnému základu

Pochádza zo zbierky Kvety beznádeje (2022)

Kult osobnosti

Kult osobnosti sa stráca

v okultizme našich bežných dní

ľudskosť nám znovu krváca

žiadna dobrá noc ani sladké sny

Voláme na vodcu, nech je akýkoľvek

megafón na srdci a srdce na dlani

rýchlo do rozhodnutí a ťažkých volieb

teš sa, človek, teš aj keď budeš sklamaný

Bime sa do pŕs, za našu rodnú hrudu

aj keď nevieme, čo to vlastne znamená

vodca nás zachráni, ide proti prúdu

kto sa mu chce vyplakať na ramená?

Vodca ten, vodca ten, samé osobnosti

nezávislo závislé na rôznych závislostiach

poďme hneď do kultu, niekoho to nazlostí

nech tí a tí trpia, majú klince v kostiach

V mene dobra zabijeme všetkých Ježišov

však sme všetci kresťania, pre Kristove rany

teraz je čas nových vodcov, nových krížov,

hákové, zaostrené, berte ich, páni i dámy

Pochádza zo zbierky Donebavolajúce peklo (2023)

Maturita z nenávisti

Ďakujem ti, nabiflená!

Propaganda v tebe žije

neboj sa nič, žiadna zmena

presvedčenie neodhnije

Výroky železných mužov

žiadna hrdza nikdy nezničí

tí čo sú so železnou dušou

vedia dobre klamať o zahraničí

Stalin je anjel, Putin je anjel

anjel Hitler objíma anjela Pinocheta

ak máš iný názor, tak poď na pranier

ale nemáš, tak si teraz svätá!

Vysvedčenie plné červených hviezd

už len naplniť poriadne ruky

kladivo, kosák, hoax a trest

nech ostatní pocítia čo sú to muky

Do prvej légie, už si kudlu brúsiš?

Proti Slovákom, Čechom a iným Neslovanom

lebo Slovania sú len Čečenci a Rusi!

Kto to nechápe, nech zomrie nadránom...

Pochádza zo zbierky Donebavolajúce peklo (2023)

MDŽ

Nechcem kvety

ani tie sľuby

vidím, kto je svätý

cítim, kto ľúbi

Každý druhý človek

oslavuje svoje MDŽ

ukryť sa do viet?

Schovať sa za mreže?

Žiadne úprimné ďakujem

alebo nie som vyvolená?

Dnes chátram, dosluhujem

boja sa môjho ramena

Pritom neublížim muche

skúšam byť dobrá od kosti

aj keď je tretie ucho hluché

dívam sa v Lidli na sladkosti

Čím si mám obaliť nervy

ak chcem, aby sa tešili

cítia jedine svet temný

plný ľudí, čo ma prežili

Pochádza zo zbierky Čierny sneh (2018)

Nebo

Deti letia priamo do neba

toto však nie je krásny sen

môže za to málo chleba

zúfalosť ľudí až na koreň

Namiesto kvetov sú pušky

kanóny, továrne na smrť

z ľudskosti sú iba kúsky

každý sa nechce predbehnúť

Cesta do neba je cez ulicu

je podmínovaná od stredy

krv na nej nestihla vyschnúť

na druhý svet, alebo do biedy?

V nebi nie sú žiadne vlajky

pozemské hranice nemajú význam

sloboda, rovnosť a iné bájky

verila som im, to sa priznám

Teraz som v nebi, ako ostatné

dievčatá, čo sa učili písať sloh

pravidlá pravopisu sú platné

aj keď je z tisícky nažive len sto

Pochádza zo zbierky Pohrebná služba vlasti (2022)

Niekedy nakŕmi omrvinka

On pre mňa nič neznamená

nič pre mňa nikdy neurobí

Je naša ľudskosť pokrivená?

Alebo sama seba zdobí?

Čo spravíte pre niekoho

kto si môže kúpiť všetko

a čo pre toho, kto stroho

poďakuje iba smietkou?

Súďme všetkých okolo seba

ukazujme prstami i nohou

bojme sa dokonca i nebáť

na dobrotu poďme zlobou

Ten, kto pre nás nič nespraví

niekedy urobí za desiatich

natlačí nám myslenie do hlavy

aj pre nás, večne plachých.

Niekedy nakŕmi omrvinka

dobré slovo zahojí rany

žiadna Pandorina skrinka

len ľudia, ako (nie)sme my sami

Pochádza zo zbierky Čierny sneh (2018)

Opačná a moderne staromódna

Tentoraz bez vďaky

neďakujem vám pekne

bez slnka, len mraky

dúfam, že vás nestretnem

Štátom krásne prikázaná irónia

katastrofa na počkanie

zoberte si lístok, moja milá

skôr, než hystéria vzplanie

Lístok pre dospelú

do detského kútika

nesmelú, tak veru

je tam voodoo bábika!

Mladneme všetci

vítame najnovší mor

Nevieme? Že či!

Človek je mysliaci tvor

Chceme sa vyplakať

na každom ramene

Šťastenu odlákať

Dunaj však nechceme

Pochádza zo zbierky Kvety beznádeje (2021)

O vojnách

Je ťažké písať o vojne

hľadať v nej pozitíva

depresívne obdobie

ktorá hlava je živá?

Hlava 22 a hlavy štátov

ktoré tvrdia svoje pravdy

veľmajstri nekonečných patov

čo by na to povedal Darwin

Vojaci pekne v pozore

za nimi plačú budúce vdovy

ktoré zas pôjdu na pole

nosiť drevené kríže na hroby

Sme v storočí úžasnej techniky

viac spôsobov na utrpenie

nerozpráva sa nikto s nikým

smrť sa vpred rýchlo ženie

Pritom stačí jeden malý stôl

s ľuďmi bez psychických chorôb

nesprávať sa ako hňup či vôl

a dopriať všetkým viac slobôd

Pochádza zo zbierky Pohrebná služba vlasti (2022)

Príčina smrti: Nepotrebnosť

Ten, kto najviac požaduje vernosť

od ľudí, ktorými stále pohŕda

občas zomrie na nepotrebnosť

na toho, na koho sa zabúda

Veľké mená veľkých mužov

občas dejepis preškrtá

keď ľudia poháňaní túžbou

do samého seba zablúdia

Niekedy zahorí plameňom

celá hromada krásnych kníh

o svete inom, pozmenenom

kde nie je vodca ani výpalník

Vždy sú zlí tí druhí a tretí

len Lucifer je bez viny

učme nenávidieť svoje deti

rasovú čistotu a iné kraviny

Kedy zistíme, že to nie je treba

a bez toho sa dýcha oveľa lepšie

slová z olova nás nedostanú do neba

ani guľky k spánku či oslavné verše

Pochádza zo zbierky Donebavolajúce peklo (2023)

Priveľmi dospelá, priveľmi pohrebná

Slzy, žalmy

na programe

dávne pravdy

láska k mame

Spomienky a fantázie

každý rok, v presnom poradí

pre človeka, čo už nežije

nie je nikto kto ho nahradí

Navštevujem stále hroby

len spomienky a kamene

dokedy? Do akej doby?

Je to len samé trápenie?

Nechcem žiť len pre minulosť

ani pre jej podmienky

žijem s láskou, nie je to dosť?

nie je žiaľ už dosť veľký?

Spomínam si v každej izbe

netreba žiadny cintorín

aké sme si boli blízke

nechcem dať popol do kvetín...

Pochádza zo zbierky Kvety beznádeje (2021)

Rozhovor

Vyrastáme v svete

kde A znamená B

stratené, v holej vete

je niekedy aj svedomie

Brodíme sa žumpou klamstiev

ktorá vraj vedie ku sláve

tak to chodí, toto je nástrel

bude to len viac pomalé

Hladkáme egá, kŕmime trolov

prečo je ich na svete stále viac?

Nádeje posielame do hrobov

a už nemyslíme na len na mesiac

Načo to, čo tu raz bolo?

Dajme tu, čo bolo tisíckrát

kým si len časť pamätá kto z koho

dajme si garde, šach i mat!

Vracajme sa do doby temna

z Fica spravme boha a pravdy Slnka

situácia že nie je moc pekná?

Rozhovor so Satanom v koži potmehúda...

Pochádza zo zbierky Donebavolajúce peklo (2023)

Ruský vojak

Opúšťa svoje prvé dievča

berie do rúk prvú zbraň

potreboval trochu presviedčať

vraj bež a svoju vlasť chráň!

Nachádza ďalšie spriaznené duše

chlapcov rovnako stratených

slzy zas dopadajú na vankúše

smutná oslava svojich narodenín

Teraz pri sebe nemá sviečky

len starú pušku a náboje

nič dobré z toho nevyveští

za pár hodín má byť v pozore

Prvá línia, kdesi pri Kyjeve

tanky bojujú s bahnom a prehrávajú

vie o odvahe a tiež o hneve

aj to, že asi neuvidí matku či drahú

Ten, kto ho núti bojovať za vlasť

ho ľahko nahradí, má tisíce iných

zbabelosť nie je tá správna náplasť

guľka v hrudi a už žiadne prázdniny

Pochádza zo zbierky Pohrebná služba vlasti (2022)

Svätá hyena

Na ostrove Svätej hyeny

kde sú prosby zbytočné

všetci sú iní, zmenení

úplne, nielen čiastočne

Neverím v žiadneho Boha

ani v neveriaceho Tomáša

ktorý zradil svoje slová

na koho sa teraz ponáša?

Závisť je všade, prekypuje

darí sa jej medzi ľuďmi

koho utopí, koho len opľuje?

Byť normálny znamená byť nudný?

Máme nenávisť vľavo i vpravo

celé krajiny a kontinent

ako ti je, človek? Zdravo?

Nenávisť spája, ako cement

Potom sú tí takzvaní dobrí

tichá, mlčiaca väčšina

slušnosť, si prečíslená, zomri!

Sme čísla, kde posledný zhasína

Pochádza zo zbierky Donebavolajúce peklo (2023)

Ukrajina

Ešte pár granátov a je tu mier

ekonómovia rátajú všetky mínusy

analyzujeme, kto je aká zver

"hrdina" z Moskvy sa mi zhnusil

Teraz ukazujeme prostredníky

nosíme pitnú vodu pre ženy

ktoré znovu idú na pomníky

kde sú ľudia mŕtvi či zdesení

Dve farby vejú vo vetre zloby

vietor z východu stále slabne

mladí do hrobov, iní hĺbiť hroby

pre niekoho to nie je podstatné

Ešte pár granátov, do toho rakety

prídu silní chlapi veľmi slabej meny

ochránime, alebo namierime na deti?

Koľkokrát sa ešte budú čerti ženiť?

Nová stratená generácia nesie pozdravy

vojenské cvičenie pre pohrebné služby vlasti

padajú nielen hviezdy, aj mladí a zdraví

túžby sú dve: mier a konečne odhodiť masky

Pochádza zo zbierky Pohrebná služba vlasti (2022)

Spánok smutných čerešní

Spánok smutných čerešní

znovu zapadá prachom

máloktorú naozaj poteší

život na svete... akom?

Nedospelé mladé ženy

niekde nazvané dievčatá

túžia po úskaliach zmeny

z blata znovu do blata.

Minuté sú staré túžby

realita ich zabila

život zrazu nie je pružný

dovi, dopo, spasiba.

Krutý svet a letáčiky

vraj nádherná budúcnosť

alebo návrat do reality

kde je láska minulosť.

Peniaze vraj vládnu svetom

aj svetom ľudí čo ich nemajú

trhajú im budúcnosť guľometom

hlavne nech o tom nespievajú.

Pochádza zo zbierky Kvety beznádeje (2021)

Vianočne sebestačná

Znovu slávim Vianočné sviatky

zvláštny pocit, bez slávy

život sa nehrá, je vratký

osamelých nikdy nechváli

Mám tak veľa prázdnych tanierov

nemá kto zdvihnúť kapustnicu

aj toto robí ženu ženou

čakať a dúfať aj v mŕtvicu

Darčeky pre jednu osobu

netreba červenú stuhu

len rovinu, veľmi osobnú

kde netreba priestor pre druhú

Dnes tu nie sú druhé duše

nikto nezvoní pri dverách

sneh padá medzi vankúše

strecha prianí je slamená

Krásne priania sú stále také isté

zdajú sa byť osobnostne vzdialené

vidím nádej? Aspoň trochu hmliste?

Hlava nie je na žiadnom ramene

Pochádza zo zbierky Kvety beznádeje (2021)

Vnímanie nevnímania

Pozerám sa na kvapky

ako si tečú po okne

nechávajú svoje labky

vytvárajú dielo spoločné

Jedna ide za druhou

tak sa to viacej oplatí

rozmýšľajú nad dúhou

tancujú spolu v objatí

Je ľahké rozbiť okno

ah chcete počuť dážď

zafarbiť škvrnou ropnou

alebo krvou z vrážd

Žiadna krv nebude

stačia mi slzy daždivé

sama so sebou na súde

spokojná, že som nažive

Z cely uvidím slobodu

za ňou večerný dážď

poznám krajinu pôvodu

raz zistíš, čo znamenáš

Pochádza zo zbierky Čierny sneh (2018)

Výplach zranenej duše

Niekto nás postavil ku plotu

povedal: „Teraz pocítiš samotu“

všetci spadli na zem, držali si hruď

myslím si, že človek nevie zabudnúť

Už žiadne úsmevy, už žiadne nevädze

len mŕtve telá, ktoré niekto odvezie

ostanú spomienky a nemé tváre

ktoré sa pýtajú, čo robia v tráve

Nie sú odpovede, už ani výčitky

nikto nevolá k mŕtvym sanitky

svedkovia mlčia a hrôza im velí

odišli tí, čo odísť nechceli

Namiesto neviest už budú len vdovy

tí, čo sa tešia zdraviu budú kopať hroby

ostatní sa dotýkajú podlahy

cítia sa zbytoční, vedľajšie postavy

Len jeden je dôležitý, určuje kto prežije

kto bude šťastný a kto spozná pomyje

dosaďte si koho chcete, je to váš svet

ak si na vás zasadne, ostáva trpieť

Pochádza zo zbierky Čierny sneh (2018)

Začiatok

Začínam od piky

nemám vôbec nič

ľadové dotyky

iba ja a kríž

Nepoznám slová

dnes neriadim svet

som iná, nová

ukrytá do viet

Nepoznám ostatných

vlastne ani samu seba

mám sa učiť od tých

čo mi kradnú z chleba?

Všetko je zmenené

len hlúposť ostáva

skutky ľavé, nemé

posielam doprava

Za mnou vidno prvé kroky

aj keď nie som na Mesiaci

cesta do neba, cez stoky

dovi dopo a česť práci

Pochádza zo zbierky Čierny sneh (2018)

Zraniteľná

Dnes som plná beznádeje

som sama, v klbku schúlená

strácam prehľad čo sa deje

neviem narovnať svoje ramená

Cítim sa tak zraniteľná

malá kvapka vo veľkom daždi

milá samota, hrej ma

ale už ma toľko nedráždi

Porušujem pravidlá slušnosti

prosím ostýchavo a bezcenne

nechcem nič, len holé kosti

moje oči sa menia na pramene

Nevidím si ani na špičku nosa

potrebujem návod na melanchóliu

som ako tá, čo chodí po skle bosá

necítim svet, len vrchnú fóliu

Už neviem, kto mi kedy ublížil

karma funguje, môžem za to sama

som ako ľad, čo sa k ohňu priblížil

strácam sa, miznem, spomienka známa

Pochádza zo zbierky Pohrebná služba vlasti (2022)

Table of Contents

Výber poézie z rokov 2017-2023 1

O knihe 2

Obsah 4

Blázni 5

Čierny sneh 6

Donebavolajúce peklo 7

Chodníková 8

Kvety beznádeje 9

Kult osobnosti 10

Maturita z nenávisti 11

MDŽ 12

Nebo 13

Niekedy nakŕmi omrvinka 14

Opačná a moderne staromódna 15

O vojnách 16

Príčina smrti: Nepotrebnosť 17

Priveľmi dospelá, priveľmi pohrebná 18

Rozhovor 19

Ruský vojak 20

Svätá hyena 21

Ukrajina 22

Spánok smutných čerešní 23

Vianočne sebestačná 24

Vnímanie nevnímania 25

Výplach zranenej duše 26

Začiatok 27

Zraniteľná 28